Blodpletter på møbler, vægge og gulv og et fjernsyn der var slået i stykker plus et massivt rod. Det var tilstanden på et af værelserne på Hotel Viking i Sæby nytårsmorgen. Nu har personalet været i kontakt med gæsten, og årsagen til ragnarocket er blevet fastlagt. - Grunden, til der er blod på værelset, er fordi han slår til fjernsynet, og så går det i stykker, og han skærer sig på det, siger Brian Fabricius, der er direktør for hotellet. Henvendte sig selv Hotelchef Michael René Christensen og Brian Fabricius havde planlagt at melde sagen til politiet, men det har ændret sig. - Gæsten er selv interesseret i, at vi finder en løsning, så vi kommer ikke til at inddrage politiet. Vedkommende kom selv ud af busken. - Han ringede og sagde, at han vist havde dummet sig, siger Michael René Christensen. De kommende dage skal bruges på få et overblik over, hvor mange tusinde kroner der er blevet ødelagt for på værelset. Sidst på ugen skal hotelledelsen igen snakke sammen med gæsten. - Vi har forsøgt at lave et overslag, men det har vi ikke endnu. Det er mange tusinde kroner. Alt på hotelværelser er dyrere end til almindelige hjem. Vi er underlagt regler til brandkrav, og derfor er tæpper for eksempel væsentlig dyrere, fordi de skal være brandhæmmende, siger Michael René Christensen. Ingen yderligere personskade Udover der blev slået hul på gæstens hånd, er der altså ikke sket skade på personer. Kvinden, som boede på samme værelse er ikke kommet noget til, selvom værelset kunne give andre forestillinger. - For os er det vigtigste, at der ikke er nogen, der er kommet til skade. Det andet er bare materielt, siger Brian Fabricius. At hotelværelser forlades på denne måde er heldigvis ikke noget, der er hverdagskost hos hotellet. - Det hører heldigvis til sjældenhederne på dette niveau. Jeg købte hotellet i 2015, og det er anden gang, jeg oplever det på dette niveau. Men det er træls, siger Brian Fabricius.

Referat:
Det var et makabert syn, som ventede personalet på Hotel Viking, da de nytårsdag så et af værelserne.